Lausunto			1 (2)

Oikeusministeriö
Lainvalmisteluosasto
PL 25
00023 VALTIONEUVOSTO
oikeusministerio@om.fi

EU:n rautatievastuuasetuksen täytäntöönpano Suomessa

Oikeusministeriö on kirjeellään 13.3.2009 pyytänyt Kuurojen Liitto ry:ltä lausuntoa Euroopan parlamentin ja neuvoston rautatieliikenteen matkustajien oikeuksia ja velvollisuuksia koskevan asetuksen täytäntöönpanosta. Oikeusministeriö on muodostanut alustavia kantoja siihen, miten em. rautatie-vastuuasetus on tarkoituksenmukaista panna täytäntöön ja pyytää näkemyksiä siitä, pidetäänkö kantoja perusteltuina ja tarkoituksenmukaisina.

Kuurojen Liitto ry esittää lausuntonaan seuraavaa:

Suomessa on kriteereistä riippuen arviolta noin 14 000 viittomakieltä käyttävää henkilöä. Heistä viittomakielisiä kuuroja on noin 4 000 - 5 000. Suomessa on kaksi kansallista viittomakieltä: suomalainen viittomakieli ja suomenruotsalainen viittomakieli. Kuurojen Liitto ry on näiden viittoma-kielisten kuurojen etujärjestö, kuurouden ja viittomakielen asiantuntija sekä viittomakielisten palvelujen tuottaja.

Viittomakielisten kuurojen tarpeiden näkökulmasta keskeistä rautatieliikenteessä on se, että kaikki tiedottaminen asemilla ja junissa olisi aina myös visuaalisessa muodossa. Tämä koskee myös erilaisia poikkeustilanteita, kuten myöhästymisistä ja jatkoyhteyksistä kuuluttamista. Kyse on siis tiedotuksen saavutettavuudesta multimodaalisesti eikä viittomakielisiä kuuroja koskevasta erityisestä avustamisesta asetuksen tarkoittamassa mielessä. 

Asetuksen artiklat 22-24 koskevat vammaisten ja liikuntarajoitteisten auttamisvelvollisuutta asemilla ja junissa. Näissä mm. velvoitetaan huolehtimaan siitä, että vammainen tai liikuntarajoitteinen matkustaja voi nousta junaan tai poistua siitä haluamallaan asemalla ja käyttää junassa samoja palveluja kuin muutkin matkustajat. Tältä osin oikeusministeriön alustava kanta on, että pääkaupunkiseudun 
työssäkäyntialueen taajamajunaliikenne tulisi rajata asetuksen soveltamisalan ulkopuolelle toistaiseksi myönnetyllä poikkeusluvalla.

							2 (2)

Huolimatta siitä, että viittomakielisillä kuuroilla ei ole kuurouden aiheuttamaa avustustarvetta asemilla 
ja junissa, Kuurojen Liitto ry haluaa muistuttaa äskettäin allekirjoitetusta YK:n yleissopimuksesta vammaisten henkilöiden oikeuksista, jonka artikla 20 velvoittaa sopimuspuolet mahdollistamaan itsenäisen liikkumisen vammaisille henkilöille. 

YK:n yleissopimukseen vedoten Kuurojen Liitto ry pitää suotavana, että asetuksen artikloja 22-24  ei rajata asetuksen soveltamisalan ulkopuolelle.

Helsingissä 8.4.2009

Kunnioittavasti

KUUROJEN LIITTO RY

Markku Jokinen
toiminnanjohtaja